Dragi učenici,

Vaš zadatak koji ću i ocijeniti je napisati esej naslovljen **„Svijet kakav želim“**. Tema vašeg pisanog rada trebala bi se orijentirati na vašu ideju svijeta koji bi bio prikladan, savršen za najljepši i najpošteniji život za sve. I jedni i drugi imali ste lektire koje se dotiču problematike okoline koja utječe na život pojedinca. Prisjetite se kakve su probleme imali i koje su teškoće proživljavali likovi u lektirama, usporedite ih sa samima sobom, razmislite što bi to u našem svijetu trebalo popraviti i kakav bi to bio svijet koji bi riješio sve naše velike i male probleme. Ovih dana situacija nas ograničava u mnogim stvarima koje bismo željeli raditi i uzima od nas mnoga iskustva koja nas uveseljavaju i dostupna su nam kad je situacija „normalna“ pa se možete i na to osvrnuti, iskoristiti svoja trenutna iskustva u modeliranju svijeta koji želite za svoju budućnost. Neki od vas već su se dotaknuli u svojim lektirnim tekstovima ove problematike, sad je samo treba usmjeriti na zadanu temu. U radu ne morate spominjati likove iz lektire, ne morate ništa citirati iz lektire i ne morate se strogo držati tih djela – to vam može biti samo poticaj i smjernica ako vam je teško početi. Ako imate dovoljno inspiracije i sami, slobodni ste pisati na svoj način!

Svoj rad morate pisati književnoumjetničkim stilom (budite slikoviti, podsjetite se koje su značajke tog stila!), morate slijediti kompoziciju (barem osnovne elemente - uvod, razrada, zaključak) i organizirati razradu teme. Budite opširni i budite originalni!

Rok za predaju sastava je petak, 17.4. do 22:00, radove ću ocijeniti i ocjene upisati u e-dnevnik. Sretno!